google/wiki40b huggingface dataset:
אליהו בנקרת הצור

מדרשי חז"ל

חז"ל במדרש הסבירו מדוע קדמו להתגלות ה' הרוח הרעש והאש. הקב"ה רמז לאליהו שכשם שבמעמד הר סיני קדמו רוח הסערה הרעש והאש (שהם מלאכים המזיקים לעם ישראל) לפני שאמר ה' את דברו, אך כשה' דבר, היו איתו רק מלאכים הרוצים בטובת עם ישראל, כך גם ה' לא ידבר יותר עם אליהו אם ימשיך לרצות ברעת עם ישראל.
חז"ל במדרש הסבירו שה' המתין לאליהו שלוש שעות לאחר שיצא מהמערה ורק לאחר מכן שאל אותו שוב "מה לך פה אליהו". חז"ל במדרש למדו מהמילים "עזבו בריתך" ומהמילים "מלאך הברית" בספר מלאכי שבממלכת אפרים נאסרה ברית המילה, ובגלל הרצון של אליהו להשמדת ממלכת אפרים, הוא נענש להיות נוכח בכל ברית מילה בעם ישראל, ומכאן המנהג לערוך את ברית המילה על כסא אליהו. רבי יוחנן למד מהמילים "לך שוב לדרכך מדברה דמשק" שה' אמר לאליהו שיקטרג על תושבי דמשק במקום על עם ישראל.
חאבייר גומס

ביוגרפיה

גומס נולד בבזל שבשווייץ, ובגיל שלושה חודשים עבר עם משפחתו לספרד. ב-1998 החל להתאמן ולהתחרות בטריאתלון, ב-1999 התגלה מום בלבו ואיגוד הספורט הספרדי אסר עליו להתחרות בתחרויות בינלאומיות. ב-2003 הוסר איסור זה וגומס שב להתחרות בזירה הבינלאומית. הוא זכה בתחרות טריאתלון עד גיל 23 שנערכה בניו זילנד, סיים שמיני בתחרות מסבב אליפות אירופה שנערכה בולנסיה ושמיני בתחרות מסבב אליפות העולם שנערכה במדיירה. על אף הישגיו לא נבחר לסגל ספרד לאולימפיאדת אתונה (2004). ב-2005 נאסר עליו שוב לייצג את ספרד בתחרויות בינלאומיות בשל מצבו הבריאותי עד שאיסור זה בוטל ב-2006. 
ב-2007 סיים שני באליפות העולם בטריאתלון. ב-2008 זכה בפעם הראשונה באליפות העולם ובאולימפיאדת בייג'ינג סיים במקום הרביעי. באולימפיאדת לונדון (2012) זכה במדליית כסף לאחר שסיים אחרי אליסטר בראונלי הבריטי ולפני ג'ונתן בראונלי. 
גומס זכה באליפויות עולם נוספות ב-2010, 2013, 2014 ו-2015, סיים שני ב-2009, ב-2012 וב-2017 ושלישי ב-2011. הוא זכה בארבע אליפויות אירופה וסיים שני פעם אחת. ב-2014 זכה בתחרות איש הברזל 70.3 וסיים שלישי בתחרות זו ב-2015. ב-2016 שבר את מרפקו ובשל כך נמנע ממנו להשתתף באולימפיאדת ריו דה ז'ניירו.
ב-2008 עוטר במדליית כסף של מסדר ההצטיינות בספורט הספרדי וב-2013 עוטר במדליית זהב של המסדר. ב-2013 זכה בתואר ספורטאי השנה מטעם איגוד הספורט הספרדי. ב-2016 זכה בפרס נסיך אסטוריאס לספורט.
Snapdragon

שימוש

שבבי "סנאפדראגון" (דגם MSM8255T מסדרה S2) היו בשימוש, בין השאר, במכשירי Samsung Galaxy S Plus.
שבבי ה-600 נמצאים בשימוש במכשירי הדגל שהוצעו באמצע 2013, ביניהם Htc One ו-Samsung Galaxy S4 (בחלק מגרסאותיו). 
שבבי סדרת ה-800 הוצעו במכשירים שיצאו בקיץ 2013, ביניהם Sony Xperia Z Ultra, LG G2, Nexus 5 ו-Samsung Galaxy S4 (בגרסת קוריאה הדרומית).
וכן בשנים הבאות, בשנת 2016 שווקו עם שבב 820: סמסונג גלקסי S7 (בחלק מהגרסאות), LG G5,‏ mi5 של שיאומי ועוד.
שנות ה-90 של המאה ה-8

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
גלוגוב

היסטוריה

פרק זה לוקה בחסר. אנא תרמו לוויקיפדיה והשלימו אותו.  
גלוגוב היא אחת מהעתיקות שבערי פולין. היא נוסדה בידי בני שבט מערב סלאבי בשם דזיאדושאני.

שושלת פיאסט

התיעוד ההיסטורי הקדום ביותר על ההתיישבות בגלוגוב, הוא משנת 1010, בכרוניקה של תיטמר ממרסבורג. בשנת 1017, במהלך המלחמה בין חילותיו של היינריך השני לכוחותיו של בולסלב הראשון "האמיץ", הטילו הראשונים מצור על גלוגוב. בשנה שאחריה חתמו היינריך (הנרי) השני ובולסלב הראשון על חוזה שלום, במה שנקרא "שלום באוצן". בשנת 1253 הוענקו זכויות עיר לגלוגוב.
רחיב

היסטוריה

הדעה המקובלת היום היא שרחיב נוסדה ככפר ב-1447 על ידי מתיישבים מגליציה, למרות שקיימים מקורות מ-910 שמזכירים את ההתיישבות.
ב-1896 הכפר קיבלה מעמד של עיירה. ב-1920, לאחר מלחמת העולם הראשונה, רחיב, כמו יתר זקרפטיה, הפכו להיות חלק מצ'כוסלובקיה והיא הפכה להיות אתר תיירות.
בסוף שנות ה-30 של המאה ה-20 העיר ויתר האזור סופחו להונגריה. באוקטובר 1944, במהלך מלחמת העולם השנייה היא שוחררה על ידי כוחות ברית המועצות. כעבור שנה זקרפטיה סופחה לרפובליקה הסובייטית הסוציאליסטית האוקראינית.
ב-1991, עם התפרקות ברית המועצות, רחיב הפכה להיות חלק מאוקראינה העצמאית.

דמוגרפיה

במפקד ב-2001 התגוררו בעיר כ-15,000 תושבים, מתוכם 83.8% אוקראינים, 11.6% הונגרים, 3.2% רומנים ו-0.8% רוסים.

קהילה יהודית

פרק זה לוקה בחסר. אנא תרמו לוויקיפדיה והשלימו אותו.

ערים תאומות

כיום לרחיב אין ערים תאומות, אך היא הייתה עיר תאומה של העיר  סגד, הונגריה עד 1997.
ערוץ נשיונל ג'יאוגרפיק

היסטוריה

בארצות הברית, ערוץ הנשיונל ג'יאוגרפיק החל את שידוריו שנים רבות לאחר ארצות אחרות, בשנת 2001, בהפקת אגודת הנשיונל ג'יאוגרפיק וחטיבת הטלוויזיה בכבלים של קבוצת המידה פוקס המאה ה-20 שבשליטת המיליארדר רופרט מרדוק. את תוכני הערוץ מספק הנשיונל ג'יאוגרפיק, בעוד ערוץ FOX אחראי על השיווק, מכירות, ועריכה. בשנת 2015 רכשה חברת "פוקס המאה ה-21", את השליטה בנכסי המדיה של נשיונל ג'יאוגרפיק סוסייטי, כולל הערוץ, תמורת 725 מיליון דולר. בשנת 2019, רכשה חברת וולט דיסני את חברת "פוקס המאה ה-21". בנוסף, סדרות טלוויזיה בהפקת הנשיונל ג'יאוגרפיק נמכרות גם לרשתות שידור אחרות, מלבד הנשיונל ג'אוגרפיק, כגון ב-CBS וב-ABC.

בישראל

בישראל ערוץ נשיונל ג'יאוגרפיק משודר עם תרגום לעברית מ-1999. למנויים בחברת yes, באפיק 41, ולמנויים בחברת HOT באפיק 46 (בממיר האנלוגי של HOT באפיק 19), הערוץ משודר גם בסלקום tv, פרטנר tv וSTINGTV. הערוץ ברוב העולם הוא מסחרי וכולל פרסומות בין התוכניות ובמהלכן. לעומת זאת, הערוץ בישראל אינו כולל פרסומות מסחריות, ובמקומן משודרים "מעברונים" - קטעים הכוללים צילומי נוף, בעלי חיים וכיוצא בזה. בספטמבר 2019 הערוץ החליט לסיים את שידורי ערוץ נשיונל ג'יאוגרפיק HD, בישראל. במקומו, ערוץ נשיונל ג'יאוגרפיק ("הרגיל") שעד כה שודר באיכות SD שודרג לאיכות HD.

National Georaphic WILD HD

בינואר 2008 החלה חברת HOT לשדר את שידור הערוץ Nat Geo WILD (אפיק 45), ערוץ המוקדש לטבע, לסביבה וליצורים הממלאים אותה. מאוחר יותר עלה Nat Geo Wild גם ב-yes באפיק 43. בעבר שודר בהוט הערוץ National Georaphic WILD באיכות HD. הערוץ משודר גם בסלקום tv, בפרטנר tv ובSTINGTV. בספטמבר 2019 ערוץ נשיונל ג'יאוגרפיק WILD שודרג לאיכות HD.

National Geographic HD

בדצמבר 2007 החלו בישראל שידורים בהפרדה גבוהה. ערוץ National Geographic HD שודר ב-yes באפיק 42. בעבר שודר בהוט הערוץ National Geographic HD. הערוץ שודר גם בפרטנר tv ובסלקום tv. ערוץ נשיונל ג'יאוגרפיק ("הרגיל" ב-SD) הוא למעשה ערוץ נפרד, והוא משדר תכנים שונים במעט מאלו של נשיונל ג'יאוגרפיק HD. זאת לעומת רוב ערוצי ה-HD בהם השידור תואם ביניהם לבין הערוצים המקבילים באיכות הסטנדרטית. בספטמבר 2019 הערוץ החליט לסיים את שידורי ערוץ נשיונל ג'יאוגרפיק HD, בישראל. במקומו, ערוץ נשיונל ג'יאוגרפיק ("הרגיל") שעד כה שודר באיכות SD שודרג לאיכות HD.

Nat Geo people

(נקרא בעבר: National Georgaphic Adventure) בעבר שודר בהוט הערוץ שעוסק בטיולים ובהרפתקאות.
פיטר דה ג'רזי

קריירה

דה ג'רזי מוכר בעיקר מהופעתו בתפקיד ג'רום טיילור בסדרה המשטרתית "The Bill". בין 2000 ל-2003 שיחק בתפקיד סטיב וורינג בסדרה הרפואית "הולבי סיטי", עד שהדמות נהרגה בתאונת דרכים. תפקידים נוספים שלו בטלוויזיה היו בסדרות "רופאים" ו"דיאל ופסקו". בפרק "Father's Pride" בסדרה "סדר חדש" הופיע לצדו של השחקן ג'רמי שפילד איתו שיחק בסדרה "הולבי סיטי".
בשנים 2008 ו-2000 הופיע דה ג'רזי עם הלהקה השייקספירית המלכותית בתפקידים שונים בהם אורלנדו לצדה של סמנתה בונד כרוזלינד, הורציו לצדו של דייוויד טננט כהמלט, ואוברון במחזה "חלום ליל קיץ". עם התיאטרון המלכותי הלאומי שיחק דה ג'רזי בעיבוד של הלן אדמונדסון לרומן "מלחמה ושלום" מאת לב טולסטוי. דה ג'רזי זכה לשבחים על גילום דמותו של אנטיוכוס במחזה "Believe In What You Will". עוד השתתף במחזה "Rough Crossings" עיבוד בימתי של קאריל פיליפס לספרו של סיימון שאמה.
ב-2008 שיחק דה ג'רזי בתפקיד משנה בסרט "הג'וב הבריטי" וגילם את מייקל X. ב-2013 ו-2014 גילם את הגנרל קומיניוס בהפקה של תיאטרון דונמאר ורהאוס למחזה "קוריולנוס".
פיטר דה ג'רזי גילם את גופר במחזה "חתולה על גג פח לוהט" מאת טנסי ויליאמס בתיאטרון נובלו בלונדון, לצדם של ג'יימס ארל ג'ונס, פילישה רשאד ואדריאן לסטר.
בפרק "יומו של הדוקטור" לציון 50 שנה לסדרת המדע בדיוני "דוקטור הו" שיחק דה ג'רזי בתפקיד אנדרוגר. הפרק שודר לראשונה ב-23 בנובמבר 2013.
מחלה אידיופתית

מחלה אידיופתית היא כל מחלה שאין לה סיבה ידועה או מנגנון ברור, ונראה כי התרחשה באופן ספונטני. מהמילה היוונית ἴδιος - של עצמו ו- πάθος - סבל. פירוש המילה אידיופתיה, אם כך, הוא "מחלה משל עצמה".
יש מצבים רפואיים בהם מבינים, במידת מה, סיבה אחת או יותר למחלה, אבל אצל אחוז מסוים מהאנשים שלוקים בה לא ניתן לקבוע או לאפיין בקלות את הסיבה לבעיה. במקרים כאלה נהוג לומר שהבעיה הרפואית היא ממקור אידיופתי. במחלות מסוימות ישנו אחוז גדול יחסית של מקרים שבהם הגורם למחלה אינו ברור - כך למשל מחלת כליות גלומרולרית הגורמת לתסמונת נפרוטית (Focal Segmental Glomerulosclerosis) או דלקת וקשיון החוליות (ankylosing spondylitis), אשר רוב המקרים המאובחנים שלהן נחשבים אידיופתיים. במצבים רפואיים אחרים, רק אחוז קטן מכלל המקרים נחשב אידיופתי, למשל פיברוזיס ריאתי (pulmonary fibrosis).
התקדמות הרפואה משפרת את המחקר של הגורמים למחלות ומיונן. כך, שיעור המקרים שמאופיינים כאידיופתיים עבור מחלה מסוימת נוטה לרדת בהדרגה, כאשר עם הזמן מתגלים גורמים נוספים לפרוץ המחלה וניתן להסביר מקרים שבעבר נדמו ספונטניים.
המילה "ראשונית" (essential) היא לעיתים מילה נרדפת ל"אידיופתית", כמו בתרומבוציטמיה ראשונית (Essential thrombocythemia) או שחמת ראשונית של המרה (primary biliary cirrhosis). במילה ראשונית (primary) משתמשים כדי להעמיד אותה בניגוד למחלה משנית, כלומר מחלה שידוע כי היא נגרמת כתוצאה ממצב רפואי אחר. גם למילה קריפטוגנית (מהמילה קריפטו - חבוי + גן - סיבה) יש משמעות נרדפת לאידיופתית.
מומים מולדים מסוימים הם אידיופתיים, ולפעמים משתמשים במילה "מולדים" כמילה נרדפת לאידיופתיים. עם זאת, בשימוש קפדני יותר השימוש במונח "מולד" נשמר למצבים בהם מתקיימת המשמעות המילולית של המילה, כלומר פתופיזיולוגיה שהייתה קיימת מהינקות.
קארין ארד

ביוגרפיה

ארד החלה את דרכה העיתונאית במאמר "איך לא לעצבן לנו את הדגדגן", שזכה לתפוצה רחבה ברשת האינטרנט הישראלית. המאמר אף זכה לאזכור בתוכנית הלימודים של המחלקה ללימודי מגדר באוניברסיטת תל אביב. בהמשך כתבה ארד על מיניות במגזינים "עולם האשה" ו"בלייזר", במוסף "זמנים מודרניים" ב"ידיעות אחרונות", "העיר", "עכבר העיר", "בננות" ובמגזין "View".
בשנות ה-90 סיפרה בראיונות כי אמה, מהא (סולימאן), היא ערבייה ממוצא ירדני שהתגיירה. 

ב-2003 יצא ספרה הראשון, "יש אלוהים". בפתיח צוין: "קארין ארד חוותה טראומה של ניסיון אונס בגיל עשר, היטלטלה בין אבא יהודי לאמא ערבייה, עברה התמוטטות עצבים, התמכרה לבולמוסי אכילה וזייפה אורגזמות עד גיל 29". 
ארד היא חברת מפלגת עלה ירוק והיא הוצבה במקום השלישי ברשימת המפלגה בבחירות לכנסת השמונה עשרה (2009).

פרויקט מימון המונים

קארין ארד פנתה לפרויקט מימון המונים דרך אתר ג'אמפ-סטארט כדי לממן את הספר הבא שלה "איך לא להרוג את עצמך" - מדובר בספר עזרה עצמית הומוריסטי לאנשים כאלה שלא מאמינים בזימון אנרגיה כחולה וירוקה לצ'אקרת הכתר לחיפוש אהבה ופרנסה- לאנשים אמיתיים. הסיבה לפנייה למימון המונים ולא פרסום דרך חברות של הוצאה לאור נבעו משיקולים של רווח כלכלי נמוך עקב האחוז הגדול שמרוויחות חברות ההוצאה לאור.
אצירת שתן

תיאור רפואי

אצירת שתן מתוארת כזרם שתן חלש, עם זרימה לסירוגין, טפטוף שתן או תחושה של חוסר התרוקנות והיסוס במתן שתן. שלפוחית השתן מתמלאת ומצב זה יכול להביא בהמשך לעלייה בתדירות ההשתנה, לבריחת שתן, ולהשתנה לילית (נוקטוריה). 
אצירת שתן מוחלטת היא מצב חירום רפואי, היות ששלפוחית השתן עלולה להתנפח לממדים גדולים ואף להיקרע במידה ולא ניתן טיפול בזמן. במידה והשלפוחית מתרחבת נגרמים כאבים, ושתן עלול לחזור חזרה אחורה במעלה השופכנים עצמם לכליות, ולגרום להידרונפרוזיס, זיהום כלייתי ואי ספיקת כליות. אדם הסובל מאצירת שתן חייב לפנות לטיפול רפואי מיידי.

אבחנה

האבחנה נעשית על ידי מבחני זרימת שתן. באולטרה סאונד, המתבצע לרוב כשלב ראשוני בהליך האבחון, ניתן לזהות פתולוגיות שונות, כגון הפרעה בזרימת השתן וכמות שתן גדולה הנותרת בשלפוחית לאחר השתנה. שארית הגדולה מ-50 מיליליטר של שתן בשלפוחית השתן לאחר השתנה היא שארית גדולה יחסית ומעמידה את החולה בסיכון לזיהומי שתן חוזרים. יש לבדוק תפקודי כליות וקראטינין כדרך למדוד האם קיים נזק לכליות כתוצאה מאצירת השתן. לעיתים יש צורך בביצוע ציסטוסקופיה כדי לשלול חסימה בדרכי השתן, בשלפוחית עצמה או בסוגר השלפוחית ("ספינקטר").

סיבוכים

אצירת שתן עלולה להתרחש ללא אזהרה-אצל חלק מהחולים מדובר בתהליך הדרגתי אולם אצל אחרים זה עלול לקרות בפתאומיות. סיבוכים כתוצאה מאצירת שתן כוללים פגיעה בכליות עד כדי אי ספיקת כליות, זיהומים בדרכי השתן, ואף סיבוכים במערכות אחרות כגון אוטם לבבי המשני לאצירת שתן חריפה.

טיפול

הטיפול באצירת שתן חריפה כולל השמת קטטר בשלפוחית השתן, דרך השופכה או דרך דופן הבטן (ציסטוסטום). לטווח הארוך הטיפול תלוי בגורם לאצירת שתן. כך למשל אצירת שתן כתוצאה מערמונית מוגדלת יכולה להיות מטופלת על ידי טיפול תרופתי או ניתוחי להסרת הערמונית, ולעיתים צנתור לסירוגין באופן עצמאי על ידי החולה באמצעות קטטר חד פעמי.
במקרים של הפרעה ממקור לא חסימתי, ניתן לשקול את האפשרות להשתיל קוצב סקראלי הנקראה Interstim הנמצא בשימוש משנת 2011 ואושר על ידי ה FDA ונמצא בעל שיעור הצלחה של 79%. לחלק מהמטופלים נפתחת האפשרות להפסיק את הצנתור העצמי ובכך למנוע סיבוכים נוספים של המחלה.
לין בילארד

ביוגרפיה

בילארד למדה באוניברסיטת ניו סאות וולס, שם קיבלה תואר ראשון במדעים בשנת 1966 ותואר דוקטור לסטטיסטיקה בשנת 1969. במהלך לימודיה שם זכתה במספר פרסי הצטיינות. עבודת הדוקטורט שלה עסקה בבדיקת סדרתית של השערות דו כיווניות.
בילארד החזיקה במספר משרות אקדמיות באוסטרליה, בריטניה, וארצות הברית. היא כיהנה כפרופסור לסטטיסטיקה באוניברסיטת המדינה של פלורידה, וכראש המחלקה לסטטיסטיקה ומדעי המחשב באוניברסיטת ג'ורג'יה. כן הייתה מרצה אורחת ועמיתת מחקר במספר רב של מוסדות אקדמיים, ביניהם אוניברסיטת סטנפורד, אוניברסיטת ברקלי בקליפורניה, ואימפריאל קולג' בלונדון.

תרומתה המדעית

עבודתה המדעית של בילארד הייתה גם תאורטית וגם יישומית. היא חקרה היבטים תאורטיים של תהליכים מקריים, ניתוח סדרתי של בדיקת השערות, אמידה, סדרות עיתיות וניתוח נתונים סימבולי.
במקביל, הייתה מעורבת במחקרים יישומיים, בעיקר בתחום הביוסטטיסטיקה. בין היתר חקרה תהליכי התפתחות של מגיפות, את ההשפעה של הופעת האיידס על מערכת הבריאות ועל תעריפי ביטוח הבריאות, וניתוח נתוני שרידות של אוטם שריר הלב בעזרת אנליזה סימבולית.
בילארד כתבה עשרה ספרים ופירסמה מעל 100 מאמרים מדעיים.

פעילות ציבורית ומקצועית

בילארד הייתה פעילה למען קידום נשים במדע, ובין השנים 1988 ל-2004 הדריכה בסדנה שנתית שאורגנה על ידי המוסד הלאומי למדעים (NSF) בה השתתפו נשים צעירות שזה עתה סיימו את הדוקטורט בסטטיסטיקה ועשו את צעדיהן הראשונים בעולם האקדמי. כן חקרה את התהליכים המשפיעים על התפתחות הקריירה של נשים באקדמיה בתחומים המתמטיים. המסקנות שלה מעודדות: הפערים בין גברים ונשים באקדמיה הולכים ומצטמצמים.

הכרה מקצועית ופרסים

בילארד כיהנה כנשיאת החברה הבינלאומית לביומטריקה בין 1994 ל-1995, וכנשיאת האיגוד האמריקני לסטטיסטיקה בין  1995 ל-1996. היא האדם השלישי שכיהן בשני תפקידים אלו. כמו כן נבחרה כחברת כבוד של האיגוד האמריקני לסטטיסטיקה ב-1980, והיא חברה במכון הבינלאומי לסטטיסטיקה ובמכון לסטטיסטיקה מתמטית. היא זכתה בפרסים נוספים, וביניהם המדליה על שם סם וילקס ופרס המייסדים של האיגוד האמריקני לסטטיסטיקה.
עבור פעילותה למען קידום נשים במדע זכתה בפרס על שם אליזבת סקוט ב-2008, בפרס על שם ג'אנט נורווד ב-2011, ובפרס על שם פ. נ. דייוויד ב-2013
גנרטור רדיואיזוטופי תרמואלקטרי

גנרטור רדיואיזוטופי תרמואלקטרי (radioisotope thermoelectric generator או RTG) הוא גנרטור המפיק כוח חשמלי מדעיכה רדיואקטיבית. במתקנים מסוג זה, החום הנפלט מהחומר הרדיואקטיבי מומר לחשמל דרך אפקט סיבק , בעזרת צמד תרמי.
גנרטורים מסוג זה מסוגלים לספק זרם חשמל יציב לאורך שנים רבות. הם משמשים כמקור כוח למתקנים בלתי מאוישים, כגון מגדלורים שנבנו בעבר בברית המועצות. מספר קוצבי לב ישנים כוללים RTG; כיום, מרבית קוצבי הלב משתמשים בסוללת ליתיום-יון. גנרטורים כאלו מספקים כוח גם למשימות חלל שונות, לרבות לוויינים, גשושיות (בכללן צמד החלליות וויאג'ר וניו הורייזונס) ורוברים (בכללם קיוריוסיטי).
נטע הבר

ביוגרפיה

הבר גדלה במושב כוכב מיכאל כאחת מארבעה ילדים, אביה היה איש צבא ואמה הייתה גננת, את שנות נעוריה בילתה בין התיכון של כפר סילבר ל"רונסון" באשקלון. בצבא שירתה כמ"מית במחנה טירונים ג'וליס, היא בוגרת בית צבי והופיעה תקופה בהצגה בתיאטרון הספרייה, ב-1999 שיחקה בסרט הטלוויזיה "מפתחות הקסם של דידי", התפרסמה לראשונה כאשר הופיעה בתפקיד ראשי בטלנובלה הישראלית הראשונה "לגעת באושר" (2001); היא גילמה את דמותה של "אירית סופר". 
הבר זכתה בפרס מסך הזהב לשנת 2001 בתור שחקנית דרמטית ועל תפקידה ומשחקה בטלנובלה "לגעת באושר". ב-2003 הופיעה בטלנובלה משחק החיים בתפקיד עובדת סוציאלית והופיעה בפרסומת לניתוחים פלסטים לאחר ניתוח האף שעברה.
לאחר מכן שיחקה בסדרה "ראש גדול" ששודרה בערוץ הילדים בתפקיד דנה, עורכת דין ואמו של תומר (אדם הירש) אחד הגיבורים בסדרה, הנחתה בערוץ הספורט וכן השתתפה במחזמר אלאדין לצד צביקה הדר, ובהצגה "ללכת עד הסוף" של הבמאי סטיבן דקסטר. כמו כן, השתתפה בהצגה "בנצי" בבימויו של רונן (גולדפרב) פלד, על פי הסיפור "האלמר" (Elmer) של דייוויד מק-קי. 
בשנת 2005 שיחקה בהצגת הילדים "פתחו את השער" שנכתבה ובוימה בידי רונן (גולדפרב) פלד, ההצגה מבוססת על שיריה של המשוררת קדיה מולודובסקי. 
בשנת 2006 השתתפה בהצגה "ברוקלין בוי" בבימויו של נתן דטנר, לצידם של, שמיל בן ארי ורון שחר ובאותה שנה שיחקה בסרט מכתבים לאמריקה. כמו כן, השתתפה בהצגה "הדייג ודג הזהב" בבימויו של רונן (גולדפרב) פלד. 
בשנת 2008 השתתפה בהצגה "דירה להשכיר" ההצגה מבוססת על הספר של לאה גולדברג "דירה להשכיר". 
בשנת 2011 שיחקה בהצגה "פרוע" של המחזאית ליסה לומר, והבמאי, רועי הורוביץ. 
בשנת 2012 הבר השתתפה במחזמר "עמי ותמי בבית הממתקים" בבימוי של רונן (גולדפרב) פלד ובאותה שנה שיחקה בסדרות חטופים והמיוחדת והופיעה בהצגת הילדים "היפהפייה הנרדמת", ב-2014 הופיעה בסדרת הילדים עמרי והפיה יעלי.

חיים פרטיים

הבר נשואה לשחקן אוהד מילר והיא אם לבת, מיקה, ולשני בנים תומר ויהלי. לפני קריירת המשחק עבדה הבר תקופה כליצנית.
אלישע לינדר

אלישע לינדר (2 באוגוסט 1924 - 7 ביוני 2009) היה  מחלוצי מחקר הארכאולוגיה הימית בישראל ומייסד האגודה למחקר תת-ימי בישראל.

אודות

לינדר נולד בשנת 1924  בצ'רנוביץ שברומניה. הוא התייתם מאמו בגיל ארבע, וגודל על ידי דודתו. כשהיה לינדר בן 11, עקב עליית היטלר לשלטון, עלתה המשפחה לישראל. אביו נשלח למחנה עבודה ונרצח על ידי הנאצים. הוא למד בגימנסיה הרצליה בתל אביב והיה חבר ב"גוש הצופים הקשישים" של הצופים. הוא הצטרף בשנת 1942 לפלמ"ח, אולם עקב בעיות בריאות עזב את השירות ועבר ללימודי הוראה בסמינר הקיבוצים. הוא ניהל את המכון למדריכי חוץ לארץ ופגש בו את אשתו פנינה, חניכת השומר הצעיר מארצות הברית, לה נישא בשנת 1951 בארצות הברית ולזוג נולדו שלושה בנים. בשנת 1955 הגיעו הזוג לקבוץ מעגן מיכאל.
לינדר למד היסטוריה מקראית באוניברסיטה העברית בירושלים, קיבל תואר מוסמך מן המחלקה ללימודי השפות השמיות באוניברסיטת קולומביה, ניו-יורק, ובשנת 1970 סיים דוקטורט באוניברסיטת ברנדייס, מסצ'וסטס.
הוא החל לאסוף ממצאים ארכאולוגיים שעלו ברשתות המכמורת של דייגי הקיבוץ והיווה בסיס להקמת המוזיאון הימי הארכאולוגי שייסד לינדר בשנת 1959 בקיבוצו. האוסף הועבר ברבות הימים למוזיאון הימי הלאומי בחיפה. לינדר החל להתעמק בארכאולוגיה ימית ובשנת 1961 יזם  יחד עם אבנר רבן את הקמת 'האגודה למחקר תת-ימי בישראל'.
אחת החפירות החשובות אותן ניהל לינדר הייתה חפירת הספינה העתיקה ממעגן מיכאל שהתגלתה באקראי בשנת 1985. הספינה מתוארכת לסוף המאה ה-5 לפנה"ס. המחקר על הספינה שהתנהל במסגרת המכון ללימודי ים באוניברסיטת חיפה, הוסיף ידע רב להבנת התפתחות תהליכי הבנייה של ספינות עתיקות.
לינדר היה מרצה בכיר באוניברסיטת חיפה ומרצה אורח בטכניון.
לינדר זכה לפרסים שונים בארץ ובעולם. ביניהם פרס החברה הארכאולוגית הימית באנגליה, פרס הוועידה הבינלאומית למורשת תרבות ימית בים התיכון בסיציליה, פרס 'קלשון הזהב' של האקדמיה האיטלקית לפעילות תת-ימית, פרס פרשיה שימל לארכאולוגיה של ארץ ישראל וארצות המקרא מטעם מוזיאון ישראל וכן הוא היה לחבר כבוד של החברה לחקירת ארץ-ישראל ועתיקותיה.
שיטת קפן

הסבר השיטה

שיטת קפן מתבססת על גורמים ממוצעים של כמות המשקעים יחסית לטמפרטורה. קפן מיין את האקלים לחמישה סוגי אקלים ולארבעה תת-אזורים מכל צד של קו המשווה. קפן התייחס גם לקשר בין הצמחייה הטבעית בה מאופיין כל אזור לבין כמות המשקעים והטמפרטורה בו.
הילדה סוליס

ביוגרפיה

סוליס גדלה בלה פואנטה שבקליפורניה, והוריה היו מהגרים ממקסיקו וניקרגואה. היא למדה לימודים גבוהים בפוליטכניון של מדינת קליפורניה שבפומונה ובאוניברסיטת דרום קליפורניה ועבדה בשתי סוכנויות פדרליות בוושינגטון הבירה. סוליס שבה למדינת הולדתה ב-1982. היא נבחרה למועצת הנאמנים של מכללת ריו הונדו ב-1985, לאספה לאומית של קליפורניה ב-1992, ולסנאט ב-1994. היא הייתה האישה ההיספנית הראשונה ששירתה בסנאט המדינה, ונבחרה אליו מחדש ב-1998. סוליס התמדה בחקיקה בתחום הצדק הסביבתי.
אל בית הנבחרים של ארצות הברית נכנסה לאחר שניצחה את הנציג הדמוקרטי המכהן, ושם התמקדה בעיקר בענייני תעסוקה ובחקיקה סביבתית. היא הוסיפה להיבחר בקלות לארבע הכהונות הבאות. בדצמבר 2008 הודיע ​​הנשיא הנבחר ברק אובמה על כוונתו למנות את סוליס למזכירת העבודה הבאה של ארצות הברית. היא נכנסה לתפקיד עם אישור מינויה בידי הסנאט של ארצות הברית בפברואר 2009, והפכה ללטינית הראשונה לכהן בקבינט של ארצות הברית. בקבינט התמקדה בנושאי בטיחות וגיהות בתעסוקה ובחיזוק הציות לחוקי שכר לפי שעה. בינואר 2013, סוליס התפטרה מתפקידה כמזכירת העבודה.
בשובה למדינה בה התחנכה, באפריל 2014, הודיעה סוליס רשמית על מסע בחירות למושב במועצת המפקחים הלא-מפלגתית של מחוז לוס אנג'לס. סוליס זכתה במושב באופו מוחלט בבחירות שנערכו ב-3 ביוני באותה השנה והושבעה ב-1 בדצמבר בשנה שלאחר מכן.
מיה בר-הלל

מיה בר-הלל היא פרופסור אמריטה במחלקה לפסיכולוגיה ובמרכז לחקר הרציונליות באוניברסיטה העברית בירושלים, וכלת פרס רוטשילד למדע 2018.
בר-הלל חוקרת שיפוט והחלטה; חשיבה הסתברותית; פרדוקסים וחידות והשפעת ציפיות על חוויות.

ביוגרפיה

בר-הלל היא בתו של הפילוסוף יהושע בר-הלל ואם יחידנית (חד-הורית) למתרגמת גילי בר-הלל.

פעילות מחקרית

הפרדוקס של ניוקום: יחד עם הפילוסוף אבישי מרגלית, עמו כתבה מספר מאמרים, הציעה פתרון לפרדוקס של ניוקום. מדובר בניסוי מחשבתי שכולל משחק בין שני שחקנים, שאחד מהם מסוגל לחזות את העתיד. 
הצופן התנ"כי: בשנת 1994 פורסמה עבודה אשר עסקה בניסוי שנערך בטקסט העברי של ספר בראשית בתנ"ך קורן. בניסוי נבחר מדגם של צמדי מילים בעלי משמעות, וטענתם העיקרית של עורכי הניסוי הייתה כי לא סביר שהופעתם של צמדי מילים אלה בטקסט בדילוגי אותיות תתקבל באקראי. בעקבות מאמר זה, ב-1999, בר-הלל והמתמטיקאים ברנדן מקיי, דרור בר-נתן וגיל קלעי פרסמו מאמר שבו טענו לפסילה גמורה של הטיעון. גולת הכותרת הייתה מציאת "דילוגי אותיות" בספר "מלחמה ושלום" במתאם גבוה עוד יותר ממה שנמצא בספר בראשית. מאוחר יותר, בר-הלל הציגה המחשה לבעייתיות של הניסוי: אם קשת מצביע על חץ שירה ונעוץ בלב מטרה, אין זה מבטיח שהצלף אכן ירה את החץ אל המטרה ולא צייר את המטרה לאחר מכן סביב החץ. זוהי דוגמה לכשל הצלף הבודד שבו אירוע שהתרחש באופן אקראי מוצג כאירוע נדיר הדורש הסבר סיבתי לא אקראי. הבעיה שהעלו מקיי ושותפיו היא שבשל "מרחב התמרון" שהם תיארו, התאפשר לכותבי המאמר המקורי לבחור מבין כל הרשימות האפשריות של כינויי הרבנים דווקא את הרשימה שמניבה תוצאות מרשימות. מקיי ועמיתיו לא טענו במפורש כי ויצטום וריפס זייפו במודע את תוצאות הניסוי, אלא שדי באפשרות שהייתה להם לבצע זיוף שכזה כדי להטיל בו ספק.
בר-הלל ערכה קובץ של מאמרים נבחרים של דניאל כהנמן, רציונליות, הוגנות, אושר (אוניברסיטת חיפה והוצאת כתר, 2005). היא הייתה העורכת המדעית של ספרו של כהנמן, לחשוב מהר לחשוב לאט; של ספרו של מייקל לואיס, ענן של אפשרויות; ושל ספרו של ריצ'רד ת'יילר ככה לא מתנהגים, (מטר, 2019).  וכיום היא מחברת אנתולוגיה ראשונה מסוגה על פרדוקסים של הרציונליות והשפעתם על התפתחות תאוריה של קבלת החלטות.

פעילות פוליטית ותקשורתית

בר הלל הייתה חברה בהנהלת "בצלם" בין השנים 2012-2018. היא חברה בהנהלה הציבורית של הקרן החדשה לישראל, וחברה בארגון מחסום Watch. 
כן פרסמה מספר מאמרי דעה בעיתונים הארץ וידיעות אחרונות ובבלוג המקום הכי חם בגיהנום.
נעמי אולדרמן

ביוגרפיה

אולדרמן נולדה וגדלה בהנדון שבלונדון. אביה, ג'פרי אולדרמן, הוא היסטוריון חוקר יהדות אנגליה, ואמה היא אמנית בת לקהילה יהודית חסידית מסטמפורד היל. היא סיימה תואר ראשון בפילוסופיה, מדע המדינה וכלכלה בלינקולן קולג' שבאוניברסיטת אוקספורד. לאחר הלימודים עבדה בתפקידי שיווק במשרד עורכי הדין הבינלאומי פרשפילדס ברוקהאוס דרינג'ר, ובשנת 2000 עברה לשלוחת החברה בניו יורק. בעקבות פיגועי 11 בספטמבר, שבהם צפתה מחלון משרדה, החליטה לערוך שינוי בקריירה. היא חזרה לאנגליה ולמדה תואר שני בכתיבה יוצרת באוניברסיטת מזרח אנגליה. 
במרץ 2006 יצא לאור ספרה הראשון, "מרדנות" (Disobedience), רומן לסבי העוסק בחיי הקהילה היהודית האורתודוקסית באנגליה מנקודת מבטה של בת הרב הסוררת שחוזרת מארצות הברית להלוויית אביה ולמפגש עם אהובת נעוריה. אולדרמן זכתה בפרס אורנג' לסופרים מתחילים ובפרס הסופרת הצעירה של השנה מטעם סאנדיי טיימס ואגודת הסופרים הבריטית. בעברית יצא לאור הספר בהוצאת אופוס. הספר עובד לסרט  באותו שם מ-2018 בבימויו של סבסטיאן לליו. 
היא פרסמה מספר סיפורים קצרים שהתפרסמו בפרוספקט ובאנתולוגיות. ב-2009 נכללה ברשימה הסופית של המועמדים לפרס הסיפור הקצר מטעם BBC.
ספרה השני "The Lessons" התפרסם ב-2010 בהוצאת פינגווין ועוסק בחיי סטודנטים באוקספורד. ב-2011 כתבה את הספר Borrowed Time מסדרת דוקטור הו.
הרומן השלישי שלה, The Liars' Gospel, התפרסם באוגוסט 2012 בהוצאת ויקינג והוא רומן היסטוריה חלופית המתרחש בירושלים בתקופה שבין המצור על העיר על ידי פומפיוס לבין מצור טיטוס ובו ישו בוחר במסלול חיים אחר. כל שלושת ספריה הראשונים עובדו לתסכיתים ושודרו ברדיו BBC 4. ב-2013 נכללה אולדרמן ברשימות הסופרים הצעירים הטובים ביותר של גרנטה.
בשנים 2012–2013 לוותה על ידי הסופרת מרגרט אטווד במסגרת פרויקט חניכה לליווי יוצרים צעירים . שיתוף הפעולה הביא לכתיבת ספרה The Power, ספר מדע בדיוני העוסק בדיסטופיה שבה נערות מקבלות כוח המאפשר להם לשלוח זרם חשמלי מכפות ידיהן. הספר זכה ב-2017 בפרס בייליז לסיפורת מאת נשים, נבחר לאחד מספרי השנה של הניו יורק טיימס ולאחד מספרי השנה של נשיא ארצות הברית ברק אובמה.
אולדרמן היא אחת מיוצרות משחק המציאות החלופית "Perplex City" שהתפרסם בשנים 2004–2007, היא כתבה משחקי מחשב והיא אחת מיוצרות משחק הסלולר ואפליקציית הכושר "!Zombies, Run" ספר שכתבה על בסיס האפליקציה בשם "Zombies, Run! Keeping Fit and Living Well in the Current Zombie Emergency" יצא לאור בהוצאת פינגווין ב-2016. 
היא מכהנת כפרופסור לכתיבה יוצרת באוניברסיטת באת' ספא.